Forslag til Rådets afgørelse om en ekstraordinær bistand til de stærkt gældsbetyngede AVS-stater (98/C 141/09) KOM(97) 129 endelig udg.

(Forelagt af Kommissionen den 25. marts 1997)

RÅDET FOR DEN EUROPÆISKE UNION HAR -

under henvisning til den interne aftale om finansiering af forvaltning af Fællesskabets bistand inden for fjerde AVS/EØF-konvention, undertegnet den 16. juli 1990, i det følgende benævnt »den interne aftale«, særlig artikel 9, stk. 1,

under henvisning til forslag fra Kommissionen, og

ud fra følgende betragtninger:

Artikel 9, stk. 1, i den interne aftale fastsætter, at indbetalinger til Banken i forbindelse med lån på særlige vilkår samt provenuer og indtægter af transaktioner med risikovillig kapital tilfalder medlemsstaterne i forhold til deres bidrag til fonden, medmindre Rådet på forslag af Kommissionen enstemmigt beslutter at henlægge dem som reserve eller anvende dem til andre transaktioner, og det er hensigtsmæssigt at benytte denne lejlighed til at afsætte disse indbetalinger til støtte af strukturtilpasning og gældssanering i stærkt gældsbetyngede AVS-stater;

Den Internationale Valutafond og Verdensbanken fremlagde på deres møder i april 1996 et gældsinitiativ for de stærkt gældsbetyngede fattige lande, i det følgende benævnt »HIPC-initiativet«, som efterfølgende blev godkendt af interims- og udviklingskomitéerne på Den Internationale Valutafonds og Verdensbankens møder i efteråret 1996;

Rådet anerkender betydningen af HIPC-initiativet som et middel til at sikre, at gældsbyrden i HIPC'er, der gennemfører økonomiske reformprogrammer, nedbringes til et bæredygtigt niveau med støtte i en koordineret og alsidig indsats fra alle kreditorers side;

Rådet erkender behovet for en vedvarende passende ekstern bistand til HIPC'erne og Fællesskabets rolle som en større udviklingspartner for de berørte lande -

TRUFFET FØLGENDE AFGØRELSE:

Artikel 1

Det Europæiske Fællesskab deltager i HIPC-initiativer med en ekstrordinær bistand til at nedbringe nutidsværdien af Fællesskabets udeståender hos de AVS-stater, der er defineret som støtteberettigede under initiativet. Til dette formål stiller Fællesskabet gavebistand til rådighed til at indfri gældsbetjeningsforpligtelser vedørende udestående EF-fordringer. Modtagerne anvender i første række disse gavebistandsressourcer til at indfri gældsbetjeningsforpligtelser vedrørende lån på særlige vilkår, herunder mulighed for forudbetaling på basis af nutidsværdien. Hvis dette ikke er tilstrækkeligt til at nå det aftale gældssaneringsniveau, anvender modtagerlandet de tildelte gavebistandsressourcer til at indfri forpligtelser over for Fællesskabet vedrørende udestående risikovillig kapital.

Artikel 2

Kommissionen træffer fra sag til sag specifikke beslutninger for hver støtteberettiget AVS-stat og bevilger bistandsbeløbet i overensstemmelse med de regler og procedurer, der er fastsat i kapital IV i den interne aftale, Kommissionens beslutninger om det bistandsbeløb, der skal bevilges i hvert tilfælde, afpasses efter omfanget af de ressourcer, der er nødvendige til at nedbringe nutidsværdien af det pågældende lands gæld til Fællesskabet. Denne bistand skal sammen med de ressourcer, der stilles til rådighed af alle multilaterale kreditorer, sætte det støtteberettigede land i stand til at nå gældsbæredygtighedsmålene under hensyntagen til den gældsanering, som Paris-klubbens kreditorer yder og mindst en tilsvarende aktion fra andre officielle bilaterale og kommercielle kreditorers side under initiativet. I de specifikke beslutninger vedrørende de enkelte lande tages der desuden hensyn til strukturen i gælden til Fællesskabet, kravet om administrativ enkelhed i de specifikke udvalgte forslag, målet med at sikre fuldstændig tilbage betaling af udestående lån på særlige vilkår og behovet for at sikre en redelig og lige behandling landene imellem. Det Monetære Udvalg vil blive holdt underrettet med regelmæssige mellemrum om gennemførelsen af denne bistand.

Artikel 3

De AVS-stater, der er berettigede til at modtage denne ekstraordinære bistand, er lande, der er identificeret i overensstemmelse med procedurerne i kapitel IV i den interne aftale. Den i stk. 1 omhandlede gavebistand bevilges fra en rentebærende enkelt konto, der åbnes til dette formål i Den Europæiske Investeringsbank, i det følgende benævnt »gældssaneringskontoen«.

Artikel 4

Af de indbetalinger, provenuer og indtægter, der er omhandlet i artikel 9, stk. 1, i den interne aftale, afsættes der hvert af årene 1997, 1998, 1999 og 2000 25 mio. ECU til finansiering af den i artikel 1 nævnte gavebistand. Disse beløb overføres til den i artikel 3 nævnte gældssaneringskonto.

Artikel 5

1. Kommissionen aflægger med regelmæssige mellemrum beretning til Rådet og informerer Europa-Parlamentet om gennemførelsen af denne afgørelse inden for rammerne af HIPC-initiatitivet.

2. Ved udløbet af den i artikel 4 nævnte fireårsperiode, eller inden da, hvis Kommissionen skønner det hensigtsmæssigt, forelægger Kommissionen en rapport for Rådet med et overblik over de eventuelle behov for supplerende finansiering.

3. Hvis der ved udløbet af den i artikel 4 nævnte fireårsperiode ikke er truffet nogen afgørelse om at fortsætte den finansiering, der er genstand for denne afgørelse, i en længere periode, kan Kommissionen beslutte at lukke den i artikel 4 nævnte konto. Eventuelle resterende beløb på kontoen fordeles mellem medlemsstaterne.